Naboerne er ikke blevet hørt, og derfor står gravemaskinerne bomstille i Aalborg Kommunes største anlægsprojekt nogensinde. Det fortæller DR Nordjylland. Det er anlægget af Egnsplanvej syd om Aalborg til 285 millioner kroner, som p.t. er gået i stå på grund af forsømmelser i sagsbehandlingen fra kommunens side. Byrådet har ikke godkendt planen for omlægning af vandløb i forbindelse med byggeriet af vejen. Og naboerne er foreløbig blevet snydt for deres lovmæssige høringsret. Samlet stopper det byggeriet frem til omkring 1. december. - Der er sket en lille smutter, siger Claus Nødgaard Hansen, der er Aalborg Kommunes projektleder. Han kalder det for en forglemmelse, der desværre er sket. - Det er beklageligt, og det er vores ansvar som bygherre, siger Claus Nødgaard Hansen til DR Nordjylland. Han erkender, at byggestoppet på Egnsplanvej kan forsinke dele af anlægsarbejdet i et halvt år indtil foråret, fordi vi nu går ind i den våde årstid.

Referat:
Kommune glemte at spørge naboer til 285 millioner kroners vejprojekt.